《昆明池侍宴应制》
唐代·沈佺期

武帝伐昆明，穿池习五兵。水同河汉在，馆有豫章名。

我后光天德，垂衣文教成。黩兵非帝念，劳物岂皇情。

春仗过鲸沼，云旗出凤城。灵鱼衔宝跃，仙女废机迎。

柳拂旌门暗，兰依帐殿生。还如流水曲，日晚棹歌清。

作者简介：沈佺期（约656 — 约715），字云卿，相州内黄（今安阳市内黄县）人，祖籍吴兴（今浙江湖州）。 唐代诗人。与宋之问齐名，称“ 沈宋 ”。
善属文，尤长七言之作。擢进士第。长安中，累迁通事舍人，预修《三教珠英》，转考功郎给事中。坐交张易之，流驩州。稍迁台州录事参军。神龙中，召见，拜起居郎，修文馆直学士，历中书舍人，太子少詹事。开元初卒。